सन 1980 के दशक में चरण सिंह ने भी कर्पूरी ठाकुर का समर्थन करना बंद कर दिया। शायद चरण सिंह को यादवों के नए उभरते नेतृत्व के महत्व का अहसास हो गया था और इस तथ्य का भी कि कर्पूरी ठाकुर की जाति की बिहार में आबादी बहुत कम है। कर्पूरी ठाकुर भी चरण सिंह के नेतृत्व के प्रति अपना असंतोष व्यक्त करने लगे थे (फ्रेंकेल 1989: 117)। विधानसभा अध्यक्ष शिवचंद्र झा, जो कि ‘‘कर्पूरी ठाकुर को नापसंद करने वाले एक वरिष्ठ कांग्रेस विधायक थे’’ (सिन्हा 2011: 123) से सांठगांठ कर, यादव विधायकों-जो लोकदल के कुल विधायकों में से आधे थे- ने कर्पूरी ठाकुर के नेतृत्व को चुनौती दी। कर्पूरी ठाकुर के स्थान पर अनूप यादव को लोकदल विधायक दल का नेता चुना गया और वे विधानसभा में विपक्ष के नेता बने। आगे चलकर अनूप यादव का स्थान लालू यादव ने ले लिया, जिन्होंने कर्पूरी ठाकुर को ‘कपाती’ (धूर्त) ठाकुर का नाम दिया (सिन्हा 2011:123)।